stanford-oval/wikipedia huggingface dataset:
דירוג אקדמי של אוניברסיטאות בעולם

דירוג אקדמי של אוניברסיטאות בעולם (באנגלית: Academic Ranking of World Universities‏; בראשי תיבות: ARWU), הידוע גם בכינויים "דירוג שאנגחאי" ו"מדד שאנגחאי" (ובאנגלית, "Shanghai Ranking"), הוא דירוג של איכות מוסדות אקדמיים בעולם, המתפרסם אחת לשנה מאז שנת 2003. בשנותיו הראשונות ערכה את הדירוג אוניברסיטת ג'יאו טונג שאנגחאי, ומאז 2009 נערך הדירוג בידי ארגון עצמאי, Shanghai Ranking Consultancy. הדירוג משווה בין 1,800 מוסדות להשכלה גבוהה ברחבי תבל ומדרג את 1,000 המובילים שבהם.
קריטריון הדירוג

הדירוג נעשה בהתאם לנוסחה המשקללת את מספר הבוגרים שזכו בפרס נובל ובמדליית פילדס (10%), אנשי סגל שזכו בפרס נובל ובמדליית פילדס (20%), חוקרים שפרסמו מאמרים המצוטטים בהרחבה ב-21 קטגוריות שונות (20%), מאמרים של אנשי סגל שפורסמו בכתבי העת המדעיים Nature ו-Science‏ (20%), דירוג מאמרים במאגרי המידע Science Citation Index ו-Social Sciences Citation Index‏ (20%) וכן ביצועים אקדמיים של המוסד בממוצע לנפש (על פי המדדים מעלה) (10%). שיטת דירוג זו פורסמה לראשונה על ידי החוקרים ליו וצ'נג בשנת 2004‏.
תגובות

כדירוג הרב-ממדי העולמי הראשון של אוניברסיטאות, דירוג זה זוכה לתשומת לב רבה מצד אוניברסיטאות, ממשלות והתקשורת העולמית, מאז שהתפרסם לראשונה. סקר על השכלה גבוהה שהתפרסם על ידי האקונומיסט ציין לטובה את הדירוג כ"דירוג השנתי המצוטט במידה הרבה ביותר של אוניברסיטאות מחקר בעולם." במאמר שהתפרסם בכתב העת לענייני חינוך The Chronicle of Higher Education בשנת 2006 נכתב כי הדירוג "נחשב כדירוג הבין-לאומי המשפיע ביותר."
אחד הגורמים התורמים למעמדו ולהשפעתו הרחבה של הדירוג נעוץ בעובדה שקיימת שקיפות בשיטת הדירוג והיא נראית אמינה וללא הטיה הנובעת ממיקום גאוגרפי. נתוני הדירוג האקדמי של אוניברסיטאות בעולם צוטטו בהרחבה ויושמו כנקודת התחלה לזיהוי נקודות חוזק וחולשה במערכת ההשכלה הגבוהה של מדינות שונות, וכן כמנוף לשינוי וליוזמות חדשות במערכת החינוך.
בביקורת על דירוג זה נטען שהוא מייחס משקל רב מדי לפרס נובל ולמדליית פילדס (30% מהדירוג) אף שהזוכים בפרסים אלה משקפים רק חלק קטן מאוד מתוך כלל פעילות האוניברסיטה, ושקריטריונים אלה מתעלמים מהפקולטות שאינן שותפות לפרסים אלה (כגון מדעי הרוח, משפטים, ומרבית המחלקות במדעי החברה). להמחשת העיוות מביא בריאן לייטר כדוגמה את אוניברסיטת קליפורניה בסן פרנסיסקו, העוסקת רק במדעי הבריאות, ונמצאת במקום גבוה בדירוג, לפני אוניברסיטאות המקיימות מחקר והוראה בכל תחומי הדעת. ביקורת נוספת ציינה שהדירוג מתעלם מפרסים חשובים בתחומים אחרים, כגון פרס טיורינג במדעי המחשב.
דירוג אוניברסיטאות ישראליות

| שם המוסד | 2019 | 2020 | 2021 | 2022 | 2023 | 2024 |
| --- | --- | --- | --- | --- | --- | --- |
| ישראל מכון ויצמן למדע | 101–150 | 93 | 92 | 83 | 68 | 69 |
| ישראל האוניברסיטה העברית בירושלים | 101–150 | 101–150 | 90 | 77 | 86 | 81 |
| ישראל הטכניון | 85 | 101–150 | 94 | 83 | 79 | 85 |
| ישראל אוניברסיטת תל אביב | 151–200 | 151–200 | 151–200 | 151–200 | 201–300 | 201–300 |
| ישראל אוניברסיטת בן-גוריון בנגב | 401–500 | 401–500 | 401–500 | 401–500 | 501–600 | 301–400 |
| ישראל אוניברסיטת בר-אילן | 401–500 | 401–500 | 401–500 | 301–400 | 401–500 | 401–500 |
| ישראל אוניברסיטת חיפה | 601–700 | 601–700 | 501–600 | 501–600 | 601–700 | 601–700 |
ישראל אוניברסיטת אריאל בשומרון: לא מדורגת
בשנת 2020 היה מכון ויצמן המוסד האקדמי היחידי בישראל שדורג בין 100 האוניברסיטאות הטובות ביותר בדירוג העולמי. בעבר גם האוניברסיטה העברית הייתה בין 100 האוניברסיטאות הטובות ביותר בדירוג זה (וכן הטכניון), אך על פי הערכות, קשיים כלכליים ותקציביים שנובעים, בין היתר, מפנסיות תקציביות לסגל המבוגר שפרש, הקשה על האוניברסיטה לגייס חברי סגל חדשים מובילים, והשפיע על התדרדרותה בדירוג העולמי.
עם זאת, בשנת 2021 חזרו שלושה מוסדות אקדמיים בדירוג למאה המקומות הראשונים: האוניברסיטה העברית בירושלים דורגה במקום ה-90, מכון ויצמן למדע ברחובות במקום ה-92 והטכניון בחיפה במקום ה-94.
מגמת העלייה בדירוג נמשכה אף בשנת 2022: האוניברסיטה העברית דורגה במקום ה-77 (עלייה של 13 מקומות ביחס לדירוגה בשנת 2021), הטכניון ומכון ויצמן דורגו במקום ה-83 (עלייה של 11, 9 מקומות בהתאמה).
בשנת 2023 התברג מכון ויצמן במקום ה-68 ואחריו הטכניון במקום ה-79. האוניברסיטה העברית ירדה 9 מקומות למקום ה-86.
המקום הגבוה ביותר בדירוג אליו הגיעה אוניברסיטה ישראלית הוא מקום 53 בו דורגה האוניברסיטה העברית בשנת 2012.
דירוג אוניברסיטאות ישראליות לפי מקצועות

| מקצוע | האוניברסיטה העברית בירושלים | מכון ויצמן למדע | הטכניון | אוניברסיטת תל אביב | אוניברסיטת בן-גוריון | אוניברסיטת בר-אילן | אוניברסיטת חיפה | אוניברסיטת אריאל בשומרון | אוניברסיטת רייכמן | האוניברסיטה הפתוחה |
| --- | --- | --- | --- | --- | --- | --- | --- | --- | --- | --- |
| מתמטיקה | 17 | 76–100 | 101–150 | 43 | 201–300 | 301–400 | 301–400 | - | - | - |
| פיזיקה | 301–400 | 76–100 | 201–300 | 101–150 |  | - | - | - | - | - |
| כימיה | 101–150 | 76–100 | 51–75 | 201–300 | 301–400 | - | - | - | - | - |
| ביולוגיה | 101–150 | 51–75 | 201–300 | 101–150 | 301–400 | 301–400 | - | - | - | - |
| הנדסת חשמל | - | - | 33 | 301–400 |  |  |  |  |  |  |
| - | - | - | - | - |  |  |  |  |  |  |
| מדעי המחשב | 301–400 | 51–75 | 151–200 | 151–200 | 201–300 | - | - | - | - | - |
| רפואה | 201–300 | - | 401–500 | 151–200 | - | - | 301–400 | - | - | - |
| משפטים | 30 | - | - | 76–100 | - | 101–150 | 101–150 | - | - | - |
| כלכלה | 76–100 | - | 301–400 | 101–150 | - | 401–500 | - | - | 500-401 | - |
| חינוך | 151–200 | 301–400 | 101–150 | 101–150 | 101–150 | 151–200 | 51–75 | - | - | 201–300 |
| פסיכולוגיה | 76–100 | - | 301–400 | 51–75 | 151–200 | 101–150 | 101–150 | 301–400 | 201–300 | - |
| ביוטכנולוגיה | 201–300 | 151–200 | 301–400 | 151–200 | 301–400 | - | - | - | - | - |
| מדע המדינה | - | - | - | - | - | - | - | - | 400-301 | - |
ראו גם

דירוג אוניברסיטאות בעולם של Times Higher Education
דירוג QS של אוניברסיטאות בעולם
הערות שוליים

↑  N.C. Liu and Y Cheng 2005 “Academic ranking of world universities - methodologies and problems”, Higher Education in Europe, Vol. 30, No 2., and earlier in the proceedings of Meeting of the International Rankings Expert Group 2004
↑  The brains business. The Economist, September 8, 2005
↑  Bollag, B. International group endorses principles for ranking of higher education institutions. Chronicle of Higher Education, June 1st, 2006
↑  Brian Leiter, Academic Ethics: To Rank or Not to Rank?, The Chronicle of Higher Education, July 12, 2017
↑  Jean-Charles Billaut, Denis Bouyssou, Philippe Vincke, Should you believe in the Shanghai ranking? An MCDM view, ResearchGate
↑  2024 Academic Ranking of World Universities
↑  2023 Academic Ranking of World Universities
↑  2022 Academic Ranking of World Universities
↑  2021 Academic Ranking of World Universities
↑  2020 Academic Ranking of World Universities
↑  2019 Academic Ranking of World Universities
↑  The Hebrew University of Jerusalem. ARWU
↑  דב גילהר ומשה שטיינמץ‏, "פרופ' בטכניון על הדירוג העולמי: "לא הופתענו, מתכוונים לעלות עוד", באתר וואלה, 27 באוגוסט 2016
↑  האוניברסיטה העברית דורגה במקום ה-77 ברשימת המוסדות האקדמיים המובילים בעולם, באתר ‏מאקו‏, 15 באוגוסט 2022
↑  ShanghaiRanking's Global Ranking of Academic Subjects 2019 - Mathematics
↑  ShanghaiRanking's Global Ranking of Academic Subjects 2019 - Physics
↑  ShanghaiRanking's Global Ranking of Academic Subjects 2019 - Chemistry
↑  ShanghaiRanking's Global Ranking of Academic Subjects 2019 - Biological Sciences
↑  ShanghaiRanking's Global Ranking of Academic Subjects 2023 - Electrical & Electronic Engineering
↑  ShanghaiRanking's Global Ranking of Academic Subjects 2019 - Computer Science & Engineering
↑  ShanghaiRanking's Global Ranking of Academic Subjects 2019 - Clinical Medicine
↑  ShanghaiRanking's Global Ranking of Academic Subjects 2019 - Law
↑  ShanghaiRanking's Global Ranking of Academic Subjects 2019 - Economics
↑  ShanghaiRanking's Global Ranking of Academic Subjects 2019 - Education
↑  ShanghaiRanking's Global Ranking of Academic Subjects 2019 - Psychology
ג'יימס מדיסון (כדורגלן)

ג'יימס דניאל מדיסון (באנגלית: James Daniel Maddison; נולד ב-23 בנובמבר 1996) הוא כדורגלן אנגלי המשחק בעמדת הקשר ההתקפי בטוטנהאם הוטספר ובנבחרת אנגליה.
קריירת מועדונים > ראשית הקריירה

מדיסון, יליד קובנטרי, מערב המידלנדס, החל לשחק בגיל צעיר בקבוצת קובנטרי סיטי המקומית. הוא נכלל לראשונה בקבוצה הבוגרת בעונת 2013/2014, עת שיחקה קובנטרי בפוטבול ליג הראשונה, הליגה השלישית בחשיבותה באנגליה. מדיסון ערך את הופעת הבכורה שלו בקבוצה הראשונה באוגוסט 2014, כאשר נכנס כמחליף בהפסד הביתי 1–2 לקארדיף סיטי, במסגרת גביע הפוטבול ליג. את הופעת הבכורה שלו בליגה ערך בהפסד 1–3 לבריסטול סיטי, בו נכנס גם כן כמחליף. הוא פתח לראשונה בהרכב במשחק העוקב, מול אולדהאם אתלטיק, ובמשחק זה כבש את שערו הראשון ככדורגלן מקצועי.
בנובמבר 2014 חתם על החוזה המקצועני הראשון שלו, לשלוש וחצי שנים. הוא החמיץ את רוב המשך עונת 2014/2015 עקב הרחקה במשחק מול דונקסטר רוברס ופציעה.
ב-1 בפברואר 2016 חתם בנוריץ' סיטי על חוזה לשלוש וחצי שנים, והושאל באופן מיידי לקובנטרי, קבוצתו הקודמת, עד לסיום העונה. ב-31 באוגוסט 2016 הושאל לאברדין מליגת העל הסקוטית, למחצית הראשונה של עונת 2016/2017. במהלך ארבעת החודשים בהן שיחק בסקוטלנד הופיע ב-14 משחקי ליגה, בהם כבש שני שערים.
מדיסון ערך את הופעת הבכורה במדי נוריץ' ב-17 באפריל 2017, כאשר נכנס כמחליף בניצחון החוץ 1–3 על פרסטון נורת' אנד. ביוני 2017 חתם על חוזה חדש בנוריץ' לארבע שנים.
עם הגעת המאמן הגרמני דניאל פארקה לנוריץ', הפך מדיסון לשחקן הרכב פותח קבוע בעונת 2017/2018. בעונה זו ערך מדיסון 46 הופעות בכל המסגרות, והבקיע 15 שערים. הוא נבחר לשחקן העונה של נוריץ', והיה מועמד לפרס השחקן הצעיר המצטיין בצ'מפיונשיפ. כמו כן נכלל בנבחרת העונה בליגה.
קריירת מועדונים > לסטר סיטי

מדיסון הצטרף ללסטר סיטי ביוני 2018, ששילמה עבור ההעברה 25 מיליון לירות שטרלינג, חתם על חוזה לחמש שנים וקיבל את הספרה 10. הוא כבש את שער הפרמייר ליג הראשון שלו במחזור השני של העונה, ב-18 באוגוסט, בניצחון הביתי 0–2 על וולבס.
עונת 2021/2022 הייתה העונה הטובה ביותר שלו בלסטר, הוא כבש 12 שערים והוסיף שמונה בישולים ואף היה מועמד לתואר כדורגלן העונה באנגליה.
בתום עונת 2022/2023 נשר ליגה עם הקבוצה לצ'מפיונשיפ.
קריירת מועדונים > טוטנהאם הוטספר

ב-28 ביוני 2023חתם בטוטנהאם הוטספר כ-40 מיליון אירו ששולמו ללסטר סיטי.
באוגוסט 2023, לאחר עזיבת הארי קיין לבאיירן מינכן, מונה מדיסון לקפטן משנה יחד עם כריסטיאן רומרו, וקיבל גם כן את הספרה 10 שהייתה שייכת להארי קיין.
ב-13 באוגוסט ערך את הופעת הבכורה שלו במדי טוטנהאם ב-2-2 מול ברנטפורד, בו בישל לראשונה במדי הספרס.
נבחרת אנגליה

מדיסון זומן לראשונה לסגל נבחרת אנגליה עד גיל 21 במרץ 2016, אך לא שיחק עקב פציעה. הוא שיחק לראשונה בנבחרת הצעירה של אנגליה בניצחון 0–2 על אוקראינה.
נכלל בסגל נבחרת אנגליה לטורניר מונדיאל 2022.
תארים > לסטר סיטי

הגביע האנגלי: 2020/2021
מגן הקהילה: 2021
נבחרת העונה בצ'מפיונשיפ - 2017/2018
שחקן העונה בנוריץ' סיטי - 2017/2018
שחקן החודש בפרמייר ליג - אוגוסט 2023
הערות שוליים

↑  England squad named for FIFA World Cup Qatar 2022 באתר הרשמי של התאחדות הכדורגל האנגלית, 10 בנובמבר 2022 (באנגלית)
| נבחרת אנגליה – מונדיאל 2022 |
| --- | --- | --- |
|  1 פיקפורד •  2 ווקר •  3 שו •  4 רייס •  5 סטונס •  6 מגווייר •  7 גריליש •  8 הנדרסון •  9 קיין •  10 סטרלינג •   11 רשפורד •  12 טריפייר • 13 פופ •  14 פיליפס • 15 דייר • 16 קודי • 17 סאקה • 18 אלכסנדר-ארנולד • 19 מאונט • 20 פודן • 21 וייט • 22 בלינגהאם • 23 רמסדייל • 24 וילסון • 25 מדיסון • 26 גלאגר • מאמן: סאות'גייט |  1 פיקפורד •  2 ווקר •  3 שו •  4 רייס •  5 סטונס •  6 מגווייר •  7 גריליש •  8 הנדרסון •  9 קיין •  10 סטרלינג •   11 רשפורד •  12 טריפייר • 13 פופ •  14 פיליפס • 15 דייר • 16 קודי • 17 סאקה • 18 אלכסנדר-ארנולד • 19 מאונט • 20 פודן • 21 וייט • 22 בלינגהאם • 23 רמסדייל • 24 וילסון • 25 מדיסון • 26 גלאגר • מאמן: סאות'גייט | אנגליה |
אנדרו לאק

| --- | --- |

 לידה:  12 בספטמבר 1989 (בן 35) וושינגטון די. סי., ארצות הברית 
 לאום:  ארצות הברית
 עמדה:  קוורטרבק
 גובה:  1.93 מטר
 משקל:  107 קילוגרם
 מספר:  12
 מכללה:  אוניברסיטת סטנפורד
 דראפט:  דראפט ה-NFL‏ 2012, אינדיאנפוליס קולטס, סבב 1, מספר 1
 היכל התהילה:  היכל התהילה של המכללות (2022)
 קבוצות כשחקן
 2012 - 2019:  אינדיאנפוליס קולטס
 הישגים כשחקן
 בחירה לפרו בול (2012, 2013, 2014, 2018)  הקאמבק של העונה (2018)
 
לאק במהלך משחק, דצמבר 2014
אנדרו לאק (באנגלית: Andrew Luck; נולד ב-12 בספטמבר 1989) הוא שחקן פוטבול אמריקאי לשעבר, ששיחק בעמדת הקוורטרבק בקבוצת אינדיאנפוליס קולטס מליגת ה-NFL.
לאק נבחר על ידי הקולטס במקום הראשון בדראפט ה-NFL ב-2012 לאחר ששיחק שלוש שנים באוניברסיטת סטנפורד. הוא נבחר ארבע פעמים למשחק הפרו בול ובעונת 2014 הוביל את הליגה עם 40 מסירות לטאצ'דאון.
ביוגרפיה

לאק נולד בוושינגטון די. סי., בנם של קת'י ואוליבר. אביו שיחק אף הוא כקוורטרבק ב-NFL. בילדותו גדל באנגליה ובגרמניה, מדינה בה אביו ניהל שתי קבוצות פוטבול מקומיות. הוא למד בתיכון הבינלאומי בפרנקפורט ועם שובה של משפחתו לארצות הברית השלים את לימודיו בתיכון ביוסטון.
ב-2008 החל ללמוד באוניברסיטת סטנפורד. בשנתו השנייה החל להשתתף במשחקי נבחרת הפוטבול של האוניברסיטה תחת הדרכתו של המאמן ג'ים הארבו. בשלוש השנים בהן שיחק בקבוצה שבר שיאים רבים והצטיין הן במסירה והן בריצה. ב-2011 זכה בפרס מקסוול ובפרס וולטר פייטון המוענקים לשחקני המכללות המצטיינים וסיים שני בדירוג לגביע הייזמן. הצטיינותו והפוטנציאל שייחסו לו הובילו לקמפיין אוהדים של קבוצות ב-NFL, שזכה לכינוי "Suck for Luck", בו עודדו את קבוצותיהם להפסיד בניסיון ולתפוס את המקום הראשון בדראפט של 2012 השמור לקבוצה עם המאזן הגרוע ביותר.
לאק נבחר במקום הראשון בדראפט על ידי אינדיאנפוליס קולטס ששיחקה את כל עונת 2011 ללא כוכבה, הקוורטרבק פייטון מאנינג. בעונת הרוקי שלו הוביל את הקולטס למאזן של 11 ניצחונות ו-5 הפסדים (לעומת 14 הפסדים בשנה קודמת). הוא מסר ל-4,374 יארד (שיא לשחקן בעונתו הראשונה), 23 טאצ'דאונים והוסיף 255 יארד בריצה ו-5 טאצ'דאונים. בפלייאוף הודחו הקולטס בסיבוב הראשון על ידי בולטימור רייבנס. בעונתו השנייה מסר ל-3,822 יארד ו-23 טאצ'דאונים ורץ ל-377 יארד עם 4 טאצ'דאונים. את העונה סיימו הקולטס שוב במאזן 11–5. בסיבוב הראשון בפלייאוף הוליך את קבוצתו מפיגור של 28 נקודות לניצחון 45–44 על קנזס סיטי צ'יפס. במשחק זה מסר ל-433 ו-4 טאצ'דאונים. בסיבוב השני הפסידו הקולטס לניו אינגלנד פטריוטס 43-22, משחק בו מסר לאק ל-331 יארד, 2 טאצ'דאונים ונחטף 4 פעמים. עונת 2014 הייתה עונת השיא של לאק כשהוביל את הליגה עם 40 מסירות לטאצ'דאון ודורג שלישי עם 4761 יארדים במסירה. בפלייאוף גברו הקולטס על סינסינטי בנגלס ודנוור ברונקוס בטרם הודחו בגמר ה-AFC על ידי ניו אינגלנד פטריוטס. במהלך עונת 2015 החמיץ לאק לראשונה משחק, כשנעדר בעקבות פציעה בכתפו ממחזורים 4 ו-5. בנובמבר 2015 הודיעה הקבוצה כי לאק ייעדר למשך מספר שבועות בעקבות קרע בשריר בטנו ובעיות בכליות. הוא לא שב לשחק בעונה הסדירה.
ביוני 2016 חתם על הארכת חוזה עד שנת 2021 במסגרתו יקבל סכום של 140 מיליון דולר (מהם 87 מיליון דולר מובטחים גם אם לא ימומש החוזה לכל השנים) והיה בכך לשחקן בעל המשכורת הגבוהה בתולדות ה-NFL.
לאק החמיץ את כל עונת 2017 בעקבות פציעה. הוא חזר לשחק בעונת 2018 בה מסר ל-4,593 יארד ו-38 טאצ'דאונים, והוליך את אינדיאנפוליס קולטס לפלייאוף לראשונה מאז עונת 2014. בסיבוב הראשון בפלייאוף גבר אינדיאנפוליס בחוץ על יוסטון טקסאנס 21–7 כשלאק מוסר ל-222 יארד, שני טאצ'דאונים וחטיפה אחת. בסיבוב השני הודחה אינדיאנפוליס לאחר הפסד לקנזס סיטי צ'יפס 13–31 במשחק בו רשם לאק 203 יארד וטאצ'דאון אחד במסירה. בתום העונה נבחר לשחקן הקאמבק של השנה.
באוגוסט 2019, הודיע על פרישה ממשחק.
ב-2024 הודיע כי ימונה למנהל הכללי של תוכנית הפוטבול באוניברסיטת סטנפורד.
סטטיסטיקה בולטת

מעודכן לסוף העונה הסדירה של 2018:
סטטיסטיקה בולטת > עונה סדירה

| עונה | קבוצה | משחקים | פתיחות | ניצחונות | מסירה> Att | מסירה> Comp | מסירה> Pct | מסירה> Yds | מסירה> Y/A | מסירה> TD | מסירה> Int | מסירה> Rtg | ריצה> Att | ריצה> Yds | ריצה> Avg | ריצה> TD | סאק> Sack | סאק> Yds | השמטות> Fum | השמטות> Lost |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 2012 | אינדיאנפוליס קולטס | 16 | 16 | 11 | 627 | 339 | 54.1 | 4,374 | 6.4 | 23 | 18 | 76.5 | 62 | 255 | 4.1 | 5 | 41 | 246 | 10 | 5 |
| 2013 | אינדיאנפוליס קולטס | 16 | 16 | 11 | 570 | 343 | 60.2 | 3,822 | 6.8 | 23 | 91 | 87.0 | 63 | 377 | 6.0 | 4 | 32 | 227 | 6 | 2 |
| 2014 | אינדיאנפוליס קולטס | 16 | 16 | 11 | 616 | 380 | 61.7 | 4,761 | 7.7 | 40 | 16 | 96.5 | 64 | 273 | 4.3 | 3 | 27 | 161 | 13 | 6 |
| 2015 | אינדיאנפוליס קולטס | 7 | 7 | 2 | 293 | 192 | 55.3 | 1,881 | 6.4 | 15 | 12 | 74.9 | 33 | 196 | 5.9 | 0 | 15 | 88 | 3 | 1 |
| 2016 | אינדיאנפוליס קולטס | 15 | 15 | 8 | 545 | 346 | 63.8 | 4,240 | 7.8 | 31 | 13 | 96.4 | 64 | 341 | 5.3 | 2 | 41 | 268 | 6 | 5 |
| 2018 | אינדיאנפוליס קולטס | 16 | 16 | 10 | 639 | 430 | 67.3 | 4,593 | 7.2 | 39 | 15 | 98.7 | 46 | 148 | 3.2 | 0 | 18 | 134 | 6 | 1 |

מקרא טבלה:
Att - ניסיונות מסירה, Comp - מסירות מוצלחות, Pct - שיעור מסירות מוצלחות, Yds - כמות יארדים במסירה, Y/A - כמות יארדים לניסיון מסירה, TD - טאצ'דאונים במסירה, Int - מסירות שנחטפו, Rtg - קוורטרבק רייטינג (מדד יעילות), Avg - ממוצע יארדים לניסיון ריצה, Sack - סאק (הפלה על ידי ההגנה), Yds - כמות יארדים שאבדו כתוצאה מההפלות, Fum - השמטות כדור, Lost - השמטות שהובילו לאיבוד כדור.
סטטיסטיקה בולטת > פלייאוף

| עונה | קבוצה | משחקים | פתיחות | ניצחונות | מסירה> Att | מסירה> Comp | מסירה> Pct | מסירה> Yds | מסירה> Y/A | מסירה> TD | מסירה> Int | מסירה> Rtg | ריצה> Att | ריצה> Yds | ריצה> Avg | ריצה> TD | סאק> Sack | סאק> Yds | השמטות> Fum | השמטות> Lost |
| --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- | --- |
| 2012 | אינדיאנפוליס קולטס | 1 | 1 | 0 | 54 | 28 | 51.9 | 288 | 5.3 | 0 | 1 | 59.8 | 4 | 35 | 8.8 | 0 | 3 | 21 | 1 | 1 |
| 2013 | אינדיאנפוליס קולטס | 2 | 2 | 1 | 86 | 49 | 57.0 | 774 | 9.0 | 6 | 7 | 76.4 | 8 | 50 | 6.2 | 0 | 4 | 21 | 0 | 0 |
| 2014 | אינדיאנפוליס קולטס | 3 | 3 | 2 | 120 | 70 | 57.0 | 767 | 6.4 | 3 | 4 | 71.8 | 8 | 57 | 7.1 | 0 | 1 | 8 | 0 | 0 |
| 2018 | אינדיאנפוליס קולטס | 2 | 2 | 1 | 68 | 38 | 55.9 | 425 | 6.3 | 3 | 1 | 83.3 | 10 | 46 | 4.6 | 0 | 3 | 23 | 1 | 1 |
| סך הכל | סך הכל | 8 | 8 | 4 | 328 | 185 | 56.4 | 2,254 | 6.9 | 12 | 13 | 73.4 | 30 | 188 | 6.3 | 0 | 8 | 50 | 2 | 2 |
הערות שוליים

↑  'Suck for Luck' could be best hope for NFL's worst, אתר CNN, ‏21 באוקטובר 2011
↑  Saturday, Fasano dislike 'Suck for Luck' campaign, אתר ה-NFL, ‏26 באוקטובר 2011
↑  Check out how Jim Irsay announced Andrew Luck's new contract, ‏Yahoo!, ‏29 ביוני 2016
↑  Andrew Luck guaranteed record $87 million in long-term extension, אתר ESPN, ‏30 ביוני 2016
| --- | --- |
בקרת זהויות :  LCCN: no2012151628  SNAC: w66w9k4w  VIAF: 287338758   WorldCat (עם VIAF): 287338758
פרשת מותו של טום הורנדל

ב-11 באפריל 2003 ירה חידר ואחיד תייסיר אל-הייב, סמל ישראלי בדואי בצה"ל, בעת ששירת ברפיח, באזרח בריטי ופעיל שלום של תנועת הסולידריות הבין-לאומית, טום הורנדל. הורנדל מת בינואר 2004, לאחר תרדמת בת תשעה חודשים. הייב נידון לשמונה שנים בגין הריגה. עונשו הופחת והוא שוחרר ביולי 2010.
חקירה ומשפט

בתחילה, טען הייב כי ירה לעבר אדם תוך כדי עייפות מתמשכת במהלך הפעילות הצבאית, כשהאדם ירה לעבר חיילים. עם זאת, ראיות מוצלמות מהזירה הראו בבירור שהרנדל לבש ז'קט כתום בהיר, מה שמציין שהוא זר. הייב היה צלף מיומן עטור פרסים ולרובה שלו הייתה כוונת טלסקופית. הוא אמר שהוא כיוון ארבעה סנטימטרים מראשו של הורנדל, 'אבל הוא[הורנדל] זז'. בנוסף טען היב כי הייתה קיימת באותה עת מדיניות של ירי לעבר אזרחים לא חמושים.
במאי 2004, עמד תייסיר היב למשפט בגין הריגה במותו של טום הורנדל, שיבוש מהלכי משפט והתנהגות בלתי הולמת. באוגוסט 2005 הוא הורשע בהריגה ושיבוש מהלכי משפט ונידון לשמונה שנות מאסר בסך הכל.
שחרור

הייב שוחרר באוגוסט 2010, לאחר שוועדת צבא בראשות היועץ המשפטי לממשלה אביחי מנדלבליט החליטה לקצר את עונשו בשל התנהגות טובה.
ועדת הצבא דחתה את הטיעונים של תובעים צבאיים לפיהם השחרור המוקדם עלול לפגוע ביחסים בין ישראל לבריטניה, ואמרה שהוא "לא מהווה עוד כל איום על החברה לדעתם". הייב שוחרר לבסוף ב-8 בספטמבר 2010, לאחר שריצה שש שנים וחצי ממאסרו.
ראו גם

רייצ'ל קורי
הערות שוליים

1 2  Arrindell, Carl (22 בינואר 2004). "Obituary: Tom Hurndall - An aspiring photojournalist and committed peace activist". The Guardian. נבדק ב-7 בינואר 2013. {{cite news}}:  (עזרה)
1 2 3  Soldier jailed for activist death, BBC News, 11 August 2005.
1 2 3  Simon Atkinson, British peace activist was ‘intentionally killed’, The Guardian, 10 April 2006.
↑  Dyer, Clare (2006-05-22). "Goldsmith flies to Israel to investigate shooting of Britons". The Guardian. London (22 May). נבדק ב-2008-12-13.
↑  Townsend, Mark (2005-01-30). "Parents fight to learn why Israeli sniper shot their son". The Observer. London. נבדק ב-27 במאי 2007. {{cite news}}:  (עזרה)
↑  "IDF Soldier Who Shot British Peace Activist to Be Released From Jail". Haaretz. 2010-07-19. נבדק ב-2016-03-10.
↑  "Lesser sentence for activist killer". Jerusalem Post. 2010-07-19. נבדק ב-2016-03-10.
↑  "Press Release: Early release of Tom Hurndall's killer symptom of wider Israeli crimes". ISM London. אורכב מ-המקור ב-27 בנובמבר 2010. נבדק ב-9 בנובמבר 2010. {{cite web}}:  (עזרה)
בן ציון שפירא

| --- | --- |

 לידה:  22 במאי 1890 ג' בסיוון תר"ן קלווריה, ליטא 
 פטירה:  22 באוקטובר 1972 (בגיל 82) י"ד בחשוון תשל"ג 
 מדינה:  ישראל 
 מקום קבורה:  הר המנוחות 
 השקפה דתית:  יהדות 
 
בן ציון שפירא (22 במאי 1890 –  22 באוקטובר 1972) היה ציר בקונגרס הציוני העשרים בציריך מטעם תנועת המזרחי, עיתונאי ומחנך.
קורות חיים

שפירא נולד בקלווריה שליד קובנה, ליטא, אחד משבעה ילדים (שלושה בנים וארבע בנות), להוריו משולם (שלמה) זלמן שפירא וחנה רייזל לבית ראשגולין (ראשיגולסקי). המשורר הלל בבלי היה בן דודו. שפירא היה נכדו של רבי חיים יעקב שפירא, לימים ראב"ד ירושלים, נינו של ר' אריה לייב שפירא - ר' "ליבלי קובנר", דור 27 לרש"י, הנחשב לצאצא ישיר לדוד המלך ונצר לאחת המשפחות העתיקות ביהדות אשכנז, שפירא, שמוצאה מתחיל באמצע המאה ה-14, מהרב שמואל שפירא מהעיר שפייר שבאשכנז (גרמניה).
סבו, חיים יעקב שפירא, עלה לארץ ישראל והתיישב בירושלים, כששפירא היה בן שנה בלבד, וכעבור עוד שמונה שנים, ב-1899, בעיצומה של העלייה הראשונה עלתה המשפחה כולה לארץ ישראל והשתקעה בירושלים. בן 13 נפטר עליו אביו, והיה זה סבו, הראב"ד של ירושלים, שגידל אותו לאחר מכן. שפירא למד בישיבת עץ חיים, שבראשה עמד גיסו, הבעל של אחותו שיינה גיטל, מרדכי דוד לוין. הוא הוסמך לאחר מכן לרבנות, אך במקביל חרג מהנורמה המקובלת של היישוב הדתי בארץ באותה תקופה ולמד בעצמו לימודי חול, לרבות היסטוריה כללית, מתמטיקה וצרפתית. לימים השתמש בידע שרכש בצרפתית, לתרגום ספרות ושירה צרפתיים, לעברית, תחת שמות עט שונים.
ב-1912 נישא לביילה גולדה, בתו של שמואל צוקרמן ונולדו להם שבע בנות ושני בנים (ביניהם שלמון שפירא).
פעילותו

שפירא למד במחזור הראשון של הסמינר למורים של המזרחי והחל לשמש כמורה לעברית. במהלך מלחמת העולם הראשונה שימש כמורה ואחר כך, בגיל 28 בלבד, המנהל של בית הספר הדתי הראשון של המושבה יבנאל. בתום המלחמה חזר לירושלים וייסד יחד עם כמה חברים נוספים את בית הספר הדתי הראשון של תנועת "המזרחי" בירושלים. למד באוניברסיטה העברית ובמקביל החל לפרסם בעיתונות של התקופה מאמרים בענייני היום, שירים וסיפורים שכתב וכן שירים וסיפורים שתרגם מצרפתית לעברית. מאמריו ויצירותיו התפרסמו ברבים מהעיתונים שיצאו לאור אז בארץ ישראל, לרבות "מוריה" (שעורכו היה גיסו של שפירא, בעלה של אחותו לאה מרים, יצחק יעקב ילין) "דאר היום", (שעורכו היה איתמר בן-אב"י), "התקופה", "התור" (שעורכו היה מנהיג תנועת המזרחי דאז יהודה לייב פישמן מימון) ועוד. בדרך כלל הוא פרסם את יצירותיו תחת שם העט "אבי שלמון" (כשם בנו הבכור), ושמות עט נוספים. לעיתים רחוקות התפרסמו יצירותיו בשמו המלא.
במקביל לפעילותו החינוכית והספרותית היה שפירא גם פעיל פוליטי בתנועת "המזרחי". ב-1937 היה ציר מטעם התנועה בקונגרס הציוני העשרים בציריך (נשיא הקונגרס היה חיים ויצמן). שימש כחבר בוועד המפקח של בתי הספר של תנועת המזרחי בארץ ישראל. היה חבר בהנהלת בנק מסד ונציג המזרחי בוועדה שהוקמה בירושלים להצלת ילדי יהדות גרמניה.
לקריאה נוספת

שמואל אבן-אור אורנשטיין, דור ודור, "לבית אבותם" 5-6, 1992
הערות שוליים

↑  צילום הקדשה בכתב של בבלי לשפירא על ספר שיריו "נגינות ארץ" (1929), במילים: "לבן ציון שפירא הקרוב אליי קרבת בשר ורוח מאת הנאמן באהבתו הלל בבלי", התאריך בהקדשה אינו קריא
↑  מאמר תגובה לאחד ממאמרי שפירא ("אבי שלמון") בענייני היום, "לשאלת גימנסיה חרדית", מוריה, 28 באפריל 1914, עמ' 1
↑  אחד משיריו, "ברח דודי", "מוריה", 12 באפריל 1911, עמ' 2
↑  אחד מסיפוריו הקצרים תחת שם העט "אבי שלמון", "קדיש בטוב", "מוריה", 22 בדצמבר 1911, עמ' 3
↑  פרק הסיום לאחד מסיפוריו, "יוסף העלוב", "מוריה", 17 במרץ 1914, עמ' 2
↑  פרק הסיום לפליטון שכתב, "הרהורי יום קיץ", "מוריה", 25 באפריל 1911, עמ' 1
↑  פליטון נוסף שכתב, "בין חג לחג", "מוריה", 5 במאי 1911, עמ' 2
↑  אחד מסיפוריו, "מלך הקבצנים הירושלמי", כפי שהתפרסם ב"דאר היום", 23 במאי 1927, עמ' 3
↑  מרדכי אליאב, "מוריה - עיתון חרדי לוחם למען תקנת ירושלים" (עמ' 85 ו-103), באתר יד בן צבי
כריסטיאן רומרו

כריסטיאן גבריאל רומרו (בספרדית: Cristian Gabriel Romero; נולד ב-27 באפריל 1998 בקורדובה שבארגנטינה) הוא כדורגלן ארגנטינאי המשחק בעמדת הבלם בקבוצת טוטנהאם הוטספר מהפרמייר ליג ובנבחרת ארגנטינה.